# Informasjonsskriv til Oslo kommunes virksomheter om skjerpet fraråding fra regjeringen om å unngå handel som bidrar til å opprettholde ulovlig okkupasjon

Regjeringen kom i oktober 2024 med skjerpede retningslinjer til norsk næringsliv knyttet til Israels ulovlige okkupasjon av Palestina. I frarådingen [oppfordrer](https://www.regjeringen.no/no/aktuelt/skjerper-fraradingen-til-norsk-naringsliv-unnga-handel-som-bidrar-til-a-opprettholde-israels-okkupasjon-av-palestina/id3061358/) de norsk næringsliv til omgående å ta stilling til om forretningsforbindelser med virksomheter som bidrar til å opprettholde Israels ulovlige tilstedeværelse på det okkuperte palestinske territoriet, bør avsluttes.

##  **Kort oppsummert bør virksomheten deres nå:**

## Sjekke om noen av deres leverandører står på en risikoliste (se under).

* Ta kontakt med leverandørene og spør om de eller noen av deres underleverandører får varer fra eller er koblet til okkupert område.
* Sjekke informasjon og veiledning på [Oslomodellportalen på intranett.](https://felles.intranett.oslo.kommune.no/anskaffelser-og-samkjopsavtaler/oslo-kommune-som-ansvarlig-innkjoper/ansvarlig-arbeidsliv/menneskerettigheter/)

## **Hvorfor skal Oslo kommunes virksomheter ta hensyn til regjeringens fraråding?**

Ifølge [instruksen til Oslomodellen](https://felles.intranett.oslo.kommune.no/getfile.php/132495805-1683541778/%5BFI%5D%20Felles%20intranett/02-Anskaffelser/Samkj%C3%B8psavtaler/Oslomodell-portalen/Instruks%20til%20virksomhetene%20260423.pdf) punkt 7.2, skal kommunen ikke handle med leverandører hvis aktiviteter kan knyttes til alvorlige brudd på grunnleggende menneskerettigheter, arbeidstakerrettigheter eller internasjonal humanitærrett. Dette omfatter også at kommunen *ikke skal handle med leverandører som direkte eller indirekte medvirker til å opprettholde ulovlig okkupasjon*.

Konflikt og politisk uro kan innebære særlig høy risiko for brudd på menneskerettighetene. Selskaper som har virksomhet i konfliktområder, skal derfor utvise særlig høy aktsomhet for å unngå å bli involvert i brudd på menneskerettighetene. Der det avdekkes risiko for medvirkning til brudd på menneskerettighetene, humanitærretten eller folkeretten, forventes det at leverandørene håndterer denne risikoen aktivt, herunder iverksetter nødvendige tiltak for å forhindre egen medvirkning. Leverandører som bidrar til å opprettholde Israels ulovlige tilstedeværelse på det okkuperte palestinske territoriet bærer stor risiko for å bli forbundet med grove brudd på menneskerettighetene og humanitærretten.

Som offentlige oppdragsgivere har vi også, i henhold til anskaffelsesloven §5, et ansvar for å ha på plass egnede rutiner for å fremme respekt for grunnleggende menneskerettigheter ved anskaffelser med høy risiko for brudd på slike rettigheter. Å stille krav til aktsomhetsvurderinger slik det følger av Oslomodellen og å følge kravet opp er en slik egnet rutine.

## **Hvordan følge opp Oslo kommunes leverandører?**

Under følger en steg-for-steg-prosess for hvordan man kan følge opp leverandørene. I første omgang må virksomhetene skaffe seg oversikt over kontrakter/anskaffelser hvor det er størst sannsynlighet for at leverandører eventuelt bidrar til å opprettholde den ulovlige okkupasjonen. Deretter kan det være nyttig å gjøre en risikovurdering og prioritere de kontrakter/leverandører hvor risikoen for eventuell kobling er størst. Virksomhetene bør ha tettere oppfølging av disse leverandørene.

***Forslag til fremgangsmåte:***

1. *Kartlegge og vurdere risiko:*

En måte å kartlegge om noen av leverandørene kan ha koblinger til ulovlig okkupasjon er å vaske leverandørlistene. Dette gjøres ved å ta en grundig gjennomgang av leverandørene sett opp mot lister fra anerkjente kilder som har vurdert hvilke selskaper som er koblet til ulovlig okkupasjon av Palestina. UKE anbefaler at virksomhetene undersøker om noen av leverandører er oppført på følgende lister:

* FNs høykommissær for menneskerettigheters (OHCHR) [database](https://www.ohchr.org/sites/default/files/documents/hrbodies/hrcouncil/sessions-regular/session31/database-hrc3136/23-06-30-Update-israeli-settlement-opt-database-hrc3136.pdf) over selskaper som driver handel og næringsvirksomhet som bidrar til å opprettholde de folkerettsstridige israelske bosetningene på okkuperte områder.
* [Etikkrådets](https://etikkradet.no/utelukkede-selskaper/) liste over utelukkede selskaper som bryter grunnleggende etiske normer gjennom sine produkter eller sin adferd.
* [Verdensbankens](https://projects.worldbank.org/en/projects-operations/procurement/debarred-firms) liste over utelukkede bedrifter og individer.
* Lister over utelukkede selskaper i [Storebrand](https://www.storebrand.no/asset-management/barekraftige-investeringer/dokumentbibliotek-rapporter/_/attachment/inline/10c51b1c-38ec-4981-b8a8-22e8306b1c06%3A57ea439141dccdb5e43f8ddd35813eee4af153d3/Storebrands-utelukkelser-4kv-2023.pdf) og [KLP](https://www.klp.no/om-klp/samfunnsansvar/hva-vi-ikke-investerer-i).

Andre nyttige kilder å undersøke er Amnesty International, «Who Profits – Research Center» og «Business & Human Rights Resource Center».

Virksomhetene kan også vurdere risiko ved å undersøke om noen av leverandørene har underleverandører/produsenter som tilbyr varer eller tjenester som kan være knyttet til handel og næringslivsvirksomhet på okkuperte områder. Ifølge [DFØ/Anskaffelser.no](https://anskaffelser.no/berekraftige-anskaffingar/menneskerettigheter/skjerpede-aktsomhetsvurderinger-ved-risiko-brudd-pa-folkeretten) kan dette omfatte følgende varer og tjenester:

* Anleggsmaskiner
* Bygg- og anleggsmaterialer
* Frukt og grønnsaker
* Software/hardware/kameraovervåking
* Vektertjenester

Listen er ikke uttømmende. Andre varegrupper bør også undersøkes, f.eks. råvarer som brukes i produksjon av betong og asfaltblandinger.

1. *Dialog med leverandørene:*

Generelt sett anbefaler UKE at Oslo kommunes virksomheter tar en ekstra kontakt med leverandørene på varekontrakter for å undersøke om de har underleverandører som kan kobles til ulovlig okkupasjon. Virksomhetene bør gå grundig til verks for å sjekke om noen av deres underleverandører har *direkte* eller *indirekte* forretningsforbindelser med virksomheter som bidrar til å opprettholde Israels ulovlige tilstedeværelse på det okkuperte palestinske territoriet.

Et eksempel på *direkte medvirkning* kan være at leverandøren tilbyr Oslo kommune varer eller tjenester gjennom en underleverandør som bidrar til okkupasjon i strid med folkeretten. Aktiviteter som faller innunder dette er eksempelvis:

* Forsyning av utstyr og materialer som legger til rette for bygging og utvidelse av bosettinger og muren
* Tilførsel av utstyr for å rive boliger og eiendom, ødeleggelse av gårder, olivenlunder og avlinger.
* Bruk av naturressurser til forretningsformål

*Indirekte medvirkning* innebærer at leverandøren medvirker til å opprettholde ulovlig okkupasjon gjennom sine tilknytninger. Her er det viktig å foreta en konkret vurdering opp mot anskaffelsesforskriftens regler om identifikasjon. Identifikasjon vil si at man holder leverandøren ansvarlig for feil eller overtredelser begått av bestemte personer eller selskap med tilknytning til leverandøren.

Det kan være relevant å stille spørsmål og be om følgende informasjon fra leverandørene:

* Har leverandøren foretatt vurdering av om de har kontrakter, eller planlegger man anskaffelser med aktører hvor det er risiko for at de bidrar til opprettholdelse av ulovlig tilstedeværelse på okkuperte det palestinske territoriet?
* Gjennomfører leverandøren skjerpede aktsomhetsvurderinger? DFØ/Anskaffelser.no har utarbeidet en [sjekkliste over hva som bør med når selskaper skal gjøre skjerpede aktsomhetsvurderinger](https://anskaffelser.no/berekraftige-anskaffingar/menneskerettigheter/skjerpede-aktsomhetsvurderinger-ved-risiko-brudd-pa-folkeretten#anchorTOC_Hva_b%C3%B8r_dine_leverand%C3%B8rer_inkludere_i_sine_skjerpede_aktsomhetsvurderinger%3F_4) i situasjoner preget av krig og konflikt.
* Hvilke resultater har de skjerpede aktsomhetsvurderingene gitt?

UKE har skrevet en brevmal som avtaleforvaltere/innkjøpere kan bruke når de tar kontakt med leverandørene. Den ligger på felles intranett under «Ulovlig okkupasjon» [her.](https://felles.intranett.oslo.kommune.no/anskaffelser/menneskerettigheter/)

## **Informasjon og veiledning på Oslomodellportalen**

UKE har oppdatert felles intranett med et eget punkt om ulovlig okkupasjon. Dette finner dere under [”Menneskerettigheter](https://felles.intranett.oslo.kommune.no/anskaffelser/menneskerettigheter/)”. Her ligger det også en praktisk veileder til saksbehandlere og innkjøpere. Veilederen er en operativ «Q and A» med råd og tips om blant annet hvordan gjøre risikovurderinger i anskaffelsesfasen knyttet til mulig kobling til ulovlig okkupasjon. Det er også nyttige kilder som kan benyttes i forbindelse med risikovurderinger, og informasjon om handlingsrommet for å avvise leverandører som kan knyttes til aktiviteter på ulovlig okkuperte områder.

UKEs «Team ansvarlig arbeidsliv” i avdeling for innkjøpstjenester står til disposisjon hvis dere har spørsmål om anskaffelser og kobling til ulovlig okkupasjon. De er også tilgjengelig for å ta et møte for å informere om temaet.

Ikke nøl med å ta kontakt på epost anskaffelser@uke.oslo.kommune.no om dere lurer på noe.